**СТАТИСТИЧКИ ИЗВЕШТАЈ ЦЕНТРА ЗА ЗАШТИТУ ЖРТАВА ТРГОВИНЕ ЉУДИМА**

**ЗА 2023. ГОДИНУ**

|  |
| --- |
| Центар за заштиту жртава трговине људима наставља да редовно води евиденцију о идентификованим и претпостављеним жртвама трговине људима и овај пут смо настојали да значајно унапредимо годишњи статистички извештај и прикажемо што више података које би могли да анализирамо и на основу којих бисмо могли да пратимо трендове и планирамо унапређење како нашег рада, тако и читавог система заштите жртава. Наш систем заштите жртава трговине људима је постављен тако да сви актери пријављују Центру сумњe на трговину људима, што нас ставља у позицију да обављамо разговоре са готово свим претпостављеним жртвама и прикупљамо велики број података.  У овом извештају смо проширили податке који се односе на пријаве, па смо представили, не само изворе пријава, већ и шта се са тим пријавама догађало, у односу на извор пријава, што нам омогућава да видимо из ког сектора нам долазе пријаве из којих можемо да идентификујемо највећи број жртава, односно којим секторима је потребно додатно усавршавање у домену прелиминарне идентификације. Новина је и то што је у овом извештају приказано из којих градова долази највише пријава, који су разлози за њихово евентуално одбацивање, односно за прекид поступака идентификације, а приказана су и образложења због чега особе нису идентификоване као жртве трговине људима. Први пут смо приказали статистику која се односи на подврсте трговине људима, а приказано је и у којим градовима се најчешће одвијала експлоатација. Приказали смо и детаљну статистику која се односи на начине врбовања и механизме контроле жртава, а у делу о социоекономском статусу жртава увели смо сегмент који се односи на њихово образовање.  Чини се да је све оно што је рађено на унапређењу идентификације и прелиминарне идентификације претодних година дало резултате у 2023. године, па је тако Центар у току те године добио највише пријава и идентификовао највише жртава у претходних 5 година.  У току 2023. године, Центар је добио 168 нових пријава. За 137 случајева је покренут поступак идентификације, што подразумева да се у тим случајевима, током читавог поступка идентификације претпостављеним жртвама пружа иста подршка као и формално идентификованим.  **Формално је идентификовано 66 жртава трговине људима, што представља повећање од 6,5% у односу на претходну годину, односно 43,5% у односу на 2021**. Као и претходних година, већину идентификованих жртава чине жене, чак 72% што говори о томе да трговина људима има компоненту родно заснованог насиља.  Сексуална експлоатација по први пут није најдоминантнији облик трговине људима. Најучесталији облик је била принуда на просјачење са уделом од 29,3 %, на другом месту по учесталости је радна експлоатација 22,7 %, сексуална експлоатација се јавља у 20% случајева, принуда на прак у 14,7%, а принуда на вршење кривичних дела у 13,3% случајева.  Проценат деце међу жртвама је значајно порастао у односу на претходне две године и износи 62%. Просечна старост деце жртава је 12 година, док је генерално просечна старост идентификованих жртава 19 година. |

**Пријаве сумње на трговину људима**

**Број пријава на сумњу на трговину људима је значајно повећан у 2023. години у односу на претходне. У 2020. смо добили 130 пријава, 2021. године смо имали 127 пријава, у 2022. 138, а у 2023. години чак 168 пријава. Ово је у великој мери последица рада на развоју свести, пре свега код професионалаца који долазе у контакт са особама у ризику. У последње 3 године, Центар је учествовао у тренинзима за скоро 1000 професионалаца из области социјалне заштите, правосуђа, полиције, здравства, образовања, невладиног сектора... Само из области социјалне заштите, у овом периоду смо обучили 300 стручних радника за прелиминарну идентификацију и рад са жртвама трговине људима. Највећи пораст пријава смо имали из система полиције, 65 % и система социјалне заштите, 53%. Центар наставља и са проактивним радом, тако да смо сами успели да откријемо 12 особа за које се сумњало да су жртве трговине људима.**

Може се направити и разлика у односу на квалитет пријава, односно на исход поступка. Највећи број жртава је идентификован на основу пријава из система полиције. Када анализирамо њихове пријаве, видећемо да је у 51,5% случајева исход био да је особа идентификована као жртва трговине људима, да је 29% случајев поступак у току, а да је у остатку случајева пријава одбачена, идентификације прекинута или особа није идентификована као жртва трговине људима.

Највећи број пријава долази из Београда, а након тога из Новог Сада, Ниша и Суботице.

Пријаве су слате преко мејла, добијане су на дежурни телефон Центра или путем поште, а значајан број пријава упутили су наши сарадници из других установа и организација, који су позивали неког од запослених у Центру са којим су раније сарађивали.

Табела 1. извори пријава

|  |  |
| --- | --- |
| Извор пријаве | Број пријава |
| МУП | 66 |
| Правосудни систем | 5 |
| Систем социјалне заштите | 43 |
| Центар за заштиту жртава трговине људима – (по службеној дужности покренут поступак) | 12 |
| НВО | 16 |
| КИРС | 1 |
| Систем образовања | 9 |
| Претпостављена жртва лично | 2 |
| Сродник | 4 |
| Друго физичко лице | 1 |
| Заштитник грађана | 6 |
| Међународне организације | 3 |
| **Укупно** | **168** |

Графикон 1. Градови из којих су добијене пријаве

Графикон 2. Број пријава по месецима

|  |  |  |  |  |
| --- | --- | --- | --- | --- |
| Подносилац пријаве | Исход поступања по пријави | Идентификована жртва трговине људима | Поступак у току | Одбачена пријава, прекинут или обустављен поступак идентификације или особа није идентификована као жртва |
| МУП | | 51,5% | 29% | 19,5% |
| Правосудни систем | | 20% | 40% | 40% |
| Систем социјалне заштите | | 14% | 31% | 55% |
| Центар за заштиту жртава трговине људима – (по службеној дужности покренут поступак) | | 25% | 50% | 25% |
| НВО | | 19% | 38% | 43% |
| КИРС | | 100% | 0% | 0% |
| Систем образовања | | 0% | 45% | 55% |
| Претпостављена жртва лично | | 100% | 0% | 0% |
| Сродник | | 25% | 0% | 75% |
| Друго физичко лице | | 0% | 0% | 100% |
| Заштитник грађана | | 83% | 0% | 17% |
| Међународне организације | | 33% | 77% | 0% |

Табела 2. исход поступања по пријавама у односу на подносиоце пријава

Табела 3. начин пријављивања сумњи на трговину људима

|  |  |
| --- | --- |
| Начин пријема пријаве | Број пријава |
| Путем мејла | 63 |
| На дежурни телефон | 35 |
| Пријаве позивом упућеним конкретном запосленом | 44 |
| поштом | 14 |
| Идентификација покренута по службеној дужности, на основу проактивног рада Центра | 12 |

**Поступање по пријавама**

Од 168 пријава добијених у 2023. године, идентификовано је 57 жртава трговине људима (9 је идентификовано на основу пријава из претходне године). Одбачена је 31 пријава, обустављено је 10 поступака идентификације, за 19 особа није процењено да се ради о жртвама трговине људима, а за 51 особу се поступак идентификације наставља и у 2024. години.

Табела 4. Поступање по пријавама

|  |  |  |  |  |
| --- | --- | --- | --- | --- |
| Идентификована жртва | Није идентификована жртва | Одбачена пријава | Обустављен / прекинут поступак | Поступак у току |
| 57 | 19 | 31 | 10 | 51 |

Најчешћи разлог за одбацивање пријава је то што нису препознати никакви индикатори, односно, што након допуне података из пријаве, нису пронађени елемти трговине људима (80% случајева). У 15% случајева, пријаве су одбачене јер ни након допуне података нисмо дошли до информација о томе ко је претпостављена жртва. У осталим случајевима се радило о тома да је након провере утврђено да особа за коју се претпостављало да је жртва не постоји, односно да је претпостављена жртва преминула пре подношења пријаве.

Најчешћи разлози за прекид поступка идентификације је немогућност да се ступи у контакт са претпостављеном жртвом, а да притом не постоје други релевантни извори информација на основу којих би могла да се спроведе идентификација. У два случаја је поступак прекинут јер га није било могуће спровести због здравственог стања претпостављених жртава, а у 2 случаја су претпостављене жртве одбиле да сарађују са Центром. У оваквим ситуацијама, поступак се наставља када се за то стекну услови.

У ситуацијама када се на основу спроведеног поступка идентификације не може утврдити да је особа жртва трговине људима, најчешће се ради о неком другом облику злостављања, односно о жртви неког другог кривичног дела. У току ове године у 35 % оваквих случајева се радило о занемаривању деце која су време проводила на улици, између осталог и просећи, у 29% радило се о дечјим браковима, који такође подразумевају злостављање и занемаривање, а у остали предмети су се односили на сексуално злостављање, заснивање ванбрачне заједнице са малолетним лицем, насиље у породици и проституцију. У оваквим ситуацијама, стручни радници такође састављају извештаје и шаљу их надлежним установама и институцијама. Раде саветодавно са жртвама и упућују их на организације и установе које су специјализоване за пружање помоћи за њих, као што су центри за социјални рад, здравствене установе и разне невладине организације. О сваком кривичном делу се обавештавају полиција и тужилаштво.

**Идентификација жртава трговине људима**

**Формално је идентификовано 66 жртава трговине људима, што је највећи број у последњих 5 година**. Ово је, између осталог и последица рада на унапређењу прелиминарне идентификације међу различитим системима и пораста броја пријава, али и проактивног поступања Центра и унапређења процеса идентификације кроз развој индикатора за формалну идентификацију и Водича за писање налаза и мишљења, који стручним радницима даје усмерења за ефикаснију идентификацију.

Графикн 3. број формално идентификованих жртава у последњих 5 година

**Структура у односу на врсте експлоатације идентификованих жртава трговине људима у 2023. године је значајно другачија у односу на претходне, па тако сексуална експлоатација по први пут није најчешћи облик трговине људима (прошле године је њен удео био чак 55%).**

Међу случајевима вишеструке експлоатације, најчешће се ради о комбинацији радне експлоатације и принуде на просјачење. У 6 оваквих случајева се појављује радна експлоатација, у 2 случаја сексуална, у 3 случаја принуда на вршење кривичних дела, у 3 случаја принудни брак, у 5 случајева принуда на просјачење.

**Када рашчланимо случајеве вишеструке експлоатације и убацимо их у општу статистику, видећемо да је најчешћи облик експлоатације принуда на просјачење са уделом од 29,3 %, на другом месту по учесталости је радна експлоатација 22,6%, сексуална експлоатација се јавља у 20% случајева, принуда на прак у 14,6%, а принуда на вршење кривичних дела у 13,5% случајева**.

Ова промена у односу на претодне је производ више различитих фактора. У великој мери она је последица полицијских акција које су спроведене крајем године и које су планиране у сарадњи са Центром за заштиту жртава трговине људима у оном делу који се тиче збрињавања жртава. Осим тога промена у структури облика експлоатација међу идентификованим жртвама је делом производ промена у начину идентификације, нових упутстава и примене нових индикатора за формалну идентификацију жртава трговине људима. Ако упоредимо статистику са 2021. годином, видећемо да је број идентификованих жртава порастао за 43,5%, а да је највећи пораст када су у питању радна експлоатација и принуда на просјачење.

Табела 5. формално идентификоване жртве трговине људима према роду, узрасту и врсти експлоатације

|  |  |  |  |  |  |
| --- | --- | --- | --- | --- | --- |
| **Врста експлоатације** | **до 18 година** | | **преко 18 година** | | **Укупно** |
| **Ж.** | **M.** | **Ж.** | **M.** |
| Сексуална | 5 |  | 8 |  | **13** |
| Принуда на брак | 5 |  | 3 |  | **8** |
| Радна | 3 |  | 3 | 5 | **11** |
| Принуда на просјачење | 12 | 5 |  |  | **17** |
| Вишеструка | 4 | 2 | 3 | 1 | **10** |
| Принуда на вршење кривичних дела |  | 5 | 1 | 1 | **7** |
| Укупно | **29** | **12** | **18** | **7** | **66** |

Графикон 4. учесталост различитих облика експлоатације[[1]](#footnote-1)

Радна експлоатација је у 22,2% случајева подразумевала рад у индустрији, у 22,2% рад у домаћинству, у 16,6% рад у пољопривреди, у 16,6% рад на улици у 22,2% случајева остале облике.

Сексуална експлоатација је у 87% случајева подразумевала комерцијалну сексуалну експлоатацију, кроз принуду на пружање сексуалних услуга за новац, а у 13% случајева некомерцијалну сексуалну експлоатацију.

У 45% случајева у којима су жртве примораване на вршење кривичних дела, биле су принуђене на крађе, у 18% су морали да учествују у кријумчарењу миграната, 10% на диловање наркотика, а у 27% случајева радило се о другим врстама кривичних дела.

Експлоатацију кроз принуду на просјачење, у 83% случајева су вршили родитељи, односно старатељи жртава. Они су начешће били ти који су продавали жртве ради удаје и то у 73% случајева откривених принудних бракова.

**Просечна старост идентификованих жртава, ове године је још мања него прошле, када је била 24,5 и износи 19,5.** Најмлађе су жртве принуде на просјачење, док је највећи просег година међу жртвама радне експлоатације. Просечна старост мушкараца је 22 године, а просечна старост идентификованих жена жртава трговине људима је 18,5 година. Просечна старост идентификоване деце је 12 година. У тренутку експлоатације, најмлађа жртва није имала ни једну пуну годину, док је најстарија идентификована жртва имала 63 године.

Графикон 5. просечна старост идентификованих жртава у односу на облик трговине људима

**Експлоатација деце**

**Проценат деце међу идентификованим жртвама трговине људима је један од највећих од постојања Центра и износи чак 62%.** Он је 2022. износио 40%, а 2021. године 37%. Деца су најчешће експлоатисана кроз принуду на просјачење, а затим сексуално, кроз принуду на вршење кривичних дела, принудне бракове и радну експлоатацију.

Графикон 6. Удео деце међу идентификованим жртвама трговине људима

Графикон 7. Облици експлоатације деце

Нарочито су угрожена деца без родитељског старатеља, па смо тако идентификовали троје деце која су експлоатисана док су била на смештају у установи социјалне заштите (експлоатација се није одвијала у самој установи). У току су поступци идентификације за још 6 деце на смештају, а пружамо подршку и деци која нису експлоатисана, али код којих је препознат ризик.

Када је у питању образовање деце жртава, у периоду експлоатације 50% дечака је похађало школу, а 50% није, док код девојчица 38% јесте, а 62% није. Ово је важан податак, јер указује да је велики број деце (44%) био експлоатисан у периоду када је похађао школу, што значи да је изузетно значајно да у што већој мери укључимо систем образовања у прелиминарну идентификацију жртава. Значајно је навести и то да 15 деце у тренутку експлоатисања није похађало школу, иако су били основношколског узраста, односно узраста на коме је образовање обавезно.

**Родна структура идентификованих жртава трговине људима**

Родна структура се није значајно мењала у току последњих година**. Проценат жена међу идентификованим жртвама је и даље изузетно висок и у 2023. години износи 71%, што поново указује на то да се ради о облику родно заснованог насиља.** Оне су најчешће жртве сексуалне експлоатације и принудних бракова, али су погођене и свим другим облицима трговине људима.

Графикон 8. Родна структура

Графикон 9. Облици експлоатације жена

Структура облика експлоатације мушкараца је другачија него у случајевима жена. Мушкарци су експлоатисани радно, кроз принуду на просјачење или на вршење кривичних дела.

Графикон 10. облици експлоатације мушкараца

У највећем броју откривених случајева експлоатација се овијала на територији Београда и Лознице, а затим у Новом Саду, Суботици и Пожаревцу. Девет жртава је експлоатисано ван Србије.

Графикон 11. регионална распоређеност случајева трговине људима

Случајеве трговине људима смо најчешће откривали у фази експлоатације или након ње, а само у малом броју у фази врбовања.

У највећем броју случајева експлоатација је трајала преко 3 године, а затим до 3 месеца, што говори о важности раног откривања случајева трговине људима, односно о томе да се у ситуацијама у којима се експлоатација не открије на почетку, значајно повећава ризик да њено трајање буде вишегодишње. Најдуже је трајала експлоатација коју су родитељи вршили над својом децом. У оваквим ситуацијама су трафикери имали висок степен контроле над жртвама, а посебно је забрињавајуће то што је све то годинама прошло неопажено од стране установа из различитих система које су радили са овим породицама, што говори о потреби за даљом едукацијом професионалаца који долазе у контакт са децом.

Графикон 12. Фазе у којој су откривени случајеви трговине људима

Табела 6. Трајање експлоатације

|  |  |
| --- | --- |
| До месец дана | 14,5% |
| Од 1 до 3 месеца | 19% |
| 3 до 6 месеци | 8% |
| 6 месеци до годину дана | 14,5% |
| 1 до 3 године | 11% |
| Преко 3 године | 33% |

**Однос жртава и експлоататора**

У највећем броју предмета на којима смо радили, експлоататори су особе које су од раније биле познате жртвама. То су њихови родитељи, партнери, пријатељи, познаници, рођаци и послодавци, а само у малом проценту непознате особе.

Графикон 13. Однос експлоататора и жртава

Висок удео особа из непосредног окружења жртава још је израженији када су жртве деца. У овим случајевима родитељи готово увек имају негативну улогу, било да су врбовали, експлоатисали децу, продали их другим особама ради експлоатације или их занемаривањем, односно злостављањем довели у додатно рањив положај и изложили их експлоатацији.

Графикон 14. Однос експлоататора и малолетних жртава

**Врбовање жртава и механизми контроле**

Трафикери су врбовали жртве на различите начине, а најчешће понудама за посао, представљајући се да су им пријатељи, удварањем и понудама за брак. Понуде за посао се најчешће користе као начин врбовања за радну експлоатацију – у 53% случајева. Оне су се користиле и за врбовање у сврху сексуалне експлоатације, у 25% случајева. Лажно пријатељство и удварање су најчешћи начини врбовања за сексуалну експлоатацију, у 31%, односно 25% случајева. Као често средство за врбовање жртава, појављују се и позајмице, које се зеленашким методама нагло увећавају без основа и мимо првобитног договора. Овако су експлоатарори врбовали 33% жртава принуда на кривична дела и 12% жртава сексуалне експлоатације. Експлоататори су децу најчешће врбовали правећи се да су им пријатељи и емотивним манипулацијама, а одрасле понудама за посао.

Графикон 15. Начини врбовања[[2]](#footnote-2)

Најчешћи механизми контроле су злоупотреба родитељског ауторитета, претње и употреба физичког насиља. Ретки су случајеви где су жртве биле закључаване и везиване, али је многима слобода кретања ограничавана одузимањем пасоша. Чести су и случајеви коришћења лажног дуга, а било је и ситуација у којој су трафикери злоупотребљавали инвалидитет жртве, углавном интелектуалне тешкоће. За уцене су користили експлицитне снимке и приморавали жртве на пружање сексуалних услуга да их не би објавили или послали члановима њихових породица, а претње су се углавном односиле на то да ће физички наудити њима или члановима њихових породица. Примећени су и случајеви емоционалног условљавања, које су најчешће користиле блиске особе, тражећи од жртава да учине оно што трафикери желе у име њихове наводне љубави или друге врсте односа који подразумевају лојалност и пожртвовање.

Злоупотреба родитељског ауторитета је механизам који су користили родитељи, односно старатељи у односу на децу жртве. Овај механизам је изузетно снажан и чини да жртве често бране своје експлоататоре, чак и када се открије шта су им они радили, а опоравак је дуг и компликован.

Он је најчешће коришћен у случајевима принудног брака и просјачења. У случајевима сексуалне експлоатације, најчешће су коришћени физичко (46%) и сексуално насиље (100%), претње и уцене (76%), злоупотреба наркотика и лажних дугова у по 25% случајева. Приликом радне експлоатације, трафикери су користили претње и уцене у 81% случајева, одузимање пасоша у 25% случајева и физичко насиље у 18%. Злоупотреба родитељског ауторитета је коришћена као механизам контроле у 85% случајева принуде на просјачење и у 70% случајева принудних бракова. Код принуде на просјачење, често је коришћено и физичко насиље и то у 69% случајева.

Графикон 16. Механизми контроле[[3]](#footnote-3)

Злоупотреба различитих интернет платформи и друштвених мрежа се често користи како за врбовање, тако и за експлоатацију жртава. Трафикери врбују жртве путем лажних огласа за посао или удварајући им се преко различитих средстава за online комуникацију. Касније, најчешће у случајевима сексуалне експлоатације, користе друштвене мреже, али и веб сајтове за оглашавање, како би промовисали услуге које пружају жртве. Ови алати се све чешће користе, па су тако у 2022. години уочени у 25% случајева, а у току 2023. у 39%. У великом проценту се користе и приликом врбовања за радну експлоатацију, као и принудни брак.

Графикон 17. Злоупотреба интернет платформи, алата и друштвених мрежа

Графикон 18. Проценти случајева у којима је дошло до злоупотребе интернет платформи, алата и друштвених мрежа према облику трговине људима

**Социоекономски статус жртава трговине људима**

Подаци о социоекономском стању се односе само на пунолетне жртве трговине људима.

Када је у питању социоекономски статус, велика већина идентификованих жртава су особе без непокретности, без запослења и било каквих редовних прихода, најчешће са стеченим само основним образовањем.

Примећује се и мала разлика између родова, па тако ни једна жена међу идентификованим жртвама није имала приходе, нити кућу односно стан, док су двојица мушкараца имали приоде, а исти број њих је имао у поседу кућу, односно стан. Ови подаци се односе на период непосредно пре почетка експлоатације.

Графикон 19: Приходи жртава за време експлоатације

Графикон 20: Поседовање куће или стана у власништву жртве

Графикон 21. Степен образовања идентификованих жртава трговине људима

**Породични статус жртава трговине људима**

Највећи проценат жртава трговине људима међу одраслима су особе које нису у браку, нити у ванбрачној заједници и чији су односи са члановима породице дисфункционални. Ове особе су посебно рањиве због тога што су социјално изоловане и немају подршку околине.

Приказана статистика о породичном статусу се односи само на пунолетне жртве, али треба напоменути да смо идентификовали и две малолетне девојчице жртве трговине људима које су у тренутку експлоатације имале децу.

Графикон 22: Породични статус жена идентификованих жртава трговине људима

Графикон 23: Породични статус жена идентификованих жртава трговине људима

Графикон 24: Породични статус мушкараца идентификованих жртава трговине људима

Графикон 24: Породични статус мушкараца идентификованих жртава трговине људима

**Транснационална трговина људима**

И у току 2023. године, највећи број откривених случајева трговине људима одвојао се у Србији, а жртве су држављани Републике Србије.

Број идентификованих страни држављана из мешовити миграција је исти као и претходне године. Иако је 2022. године направљен напредак у односу на 2021. годину у погледу идентификованих жртава међу мигрантима и даље има много потешкоћа у овој области идентификације. Оне се односе на кратко задржавање миграната у Србији, честе промене места боравка и боравак у илегалним камповима, недостатак преводиоца, одсуство самоидентификације и недовољно ефикасна прелиминарна идентиикација, односно релативно мали број пријава. На основу разговора са мигрантима, јасно је да је огроман проценат њих у ризику од трговине људима и да морамо да уложимо још много напора и нађемо боља системска решења како бисмо их идентификовали и помогли им.

Табела 7. Пријаве сумње на трговину људима међустраним држављанима

|  |  |  |  |  |  |
| --- | --- | --- | --- | --- | --- |
| Земља порекла претпостављене жртве | **до 18 година** | | **преко 18 година** | | **Укупно** |
| Ж. | М. | Ж. | М. |
| Албанија |  |  | 2 |  | **2** |
| Тунис |  |  | 1 |  | **1** |
| Украјина |  |  | 2 |  | **2** |
| Француска |  |  | 1 |  | **1** |
| Иран |  | 1 | 1 |  | **2** |
| Индија |  |  | 1 | 2 | **3** |
| Аустралија |  |  |  | 1 | **1** |
| Авганистан |  | 1 |  |  | **1** |
| Пакистан |  |  |  | 1 | **1** |
| Мароко |  |  | 1 |  | **1** |
| Македонија |  |  |  | 1 | **1** |
| Египат |  | 4 |  |  | **4** |
|  |  | 6 | 9 | 5 | **20** |
|  | 6 | | 14 | |

Табела 8. Идентификоване жртве трговине људима међу страним држављанима према роду, узрасту и облику експлоатације

|  |  |  |  |  |  |
| --- | --- | --- | --- | --- | --- |
| **Врста експлоатације** | **до 18 година** | | **преко 18 година** | | **Укупно** |
| **Ж.** | **M.** | **Ж.** | **M.** |
| Сексуална |  |  |  |  |  |
| Принуда на брак |  |  |  |  |  |
| Радна |  |  |  | 2 | **2** |
| Принуда на просјачење |  |  |  |  |  |
| Вишеструка |  |  | 1 |  | **1** |
| Принуда на вршење кривичних дела |  | 1 | 1 | 1 | **3** |
| Економска |  |  |  |  |  |
| Укупно |  | **1** | **2** | **3** | **6** |

Табела 9. Идентификоване жртве трговине људима према држави порекла и држави у којој су експлоатисане

|  |  |  |  |  |  |  |  |
| --- | --- | --- | --- | --- | --- | --- | --- |
| **Земља порекла** | **Земља експлоатације / намере експлоатације** | | | | | | |
| **Србија** | **Израел** | **Италија** | **Црна Гора** | **Индија** | **Швајцарска** | **Тајланд** |
| Србија | 52 | 2 | 1 | 3 |  | 1 | 1 |
| Индија | 2 |  |  |  | 1 |  |  |
| Украјина | 1 |  |  |  |  |  |  |
| Иран | 1 |  |  |  |  |  |  |
| Пакистан | 1 |  |  |  |  |  |  |

1. У овом приказу су случајеви вишеструке експлоатације рашчлањени на различите видове трговине људима које су обухватиле [↑](#footnote-ref-1)
2. Неке жртве су врбоване на више различитих начина [↑](#footnote-ref-2)
3. Многе жртве су биле контролисана на више различитих начина [↑](#footnote-ref-3)